b'\n_START_ARTICLE_\nKonsulinis pareig\xc5\xabnas\n_START_PARAGRAPH_\nKonsulinis pareig\xc5\xabnas (lot. consul - patar\xc4\x97jas) - paprastai valstyb\xc4\x97s tarnautojas, kuriam pavedama atlikti konsulines funkcijas: valstyb\xc4\x97s, jos ginam\xc5\xb3 asmen\xc5\xb3 - pilie\xc4\x8di\xc5\xb3, juridini\xc5\xb3 bei kit\xc5\xb3 (pvz., valstyb\xc4\x97je leidim\xc4\x85 gyventi turin\xc4\x8di\xc5\xb3 pab\xc4\x97g\xc4\x97li\xc5\xb3) - gynimo (konsulin\xc4\x97 pagalba), atstovavimo, registravimo, notarines, administracines bei kitas funkcijas. Konsuliniai pareig\xc5\xabnai gali atlikti ir diplomatines funkcijas, jeigu jos jiems yra pavedamos._NEWLINE_Europos valstyb\xc4\x97se diplomatai paprastai turi ir konsulini\xc5\xb3 pareig\xc5\xabn\xc5\xb3 \xc4\xafgaliojimus. Konsuliniams pareig\xc5\xabnams gana retai pavedamos diplomatin\xc4\x97s funkcijos, kadangi jos susijusios su diplomatiniais imunitetais ir privilegijomis, kurios yra platesn\xc4\x97s u\xc5\xbe konsulinius imunitetus, tam b\xc5\xabtinas buvimo valstyb\xc4\x97s sutikimas, gali i\xc5\xa1kilti kitoki\xc5\xb3 teisini\xc5\xb3 ir politini\xc5\xb3 kli\xc5\xab\xc4\x8di\xc5\xb3 (pvz., d\xc4\x97l konkre\xc4\x8di\xc5\xb3 personalij\xc5\xb3 tinkamumo buvimo valstyb\xc4\x97s vyriausybei, sutikimo d\xc4\x97l j\xc5\xb3 i\xc5\xa1rei\xc5\xa1kimo b\xc5\xabtinyb\xc4\x97s ir kt.)._NEWLINE_Asmuo, paskirtas konsulato vadovu, vadinamas konsulu.\n_START_SECTION_\nGeneralinis konsulas ir kitos konsulin\xc4\x97s klas\xc4\x97s\n_START_PARAGRAPH_\nGeneralinis konsulas \xe2\x80\x93 auk\xc5\xa1\xc4\x8diausios klas\xc4\x97s konsulinis pareig\xc5\xabnas, konsulin\xc4\x97s \xc4\xafstaigos, vadinamos generaliniu konsulatu, vadovas._NEWLINE_Konsulas \xe2\x80\x93 diplomatin\xc4\x97s atstovyb\xc4\x97s konsulinis pareig\xc5\xabnas, arba konsulin\xc4\x97s \xc4\xafstaigos, vadinamos konsulatu, vadovas._NEWLINE_Skiriamos dar vicekonsulo ir konsulinio agento konsulin\xc4\x97s klas\xc4\x97s.\n_START_SECTION_\nGarb\xc4\x97s konsulai ir etatiniai konsulai\n_START_PARAGRAPH_\nSkiriami garb\xc4\x97s konsulai ir etatiniai konsulai. Lietuvoje pastarieji yra diplomatin\xc4\x97s tarnybos nariai, gaunantys alg\xc4\x85 i\xc5\xa1 valstyb\xc4\x97s biud\xc5\xbeeto.'